
[bookmark: TextBodyBegin]Eiropas Parlaments,
–	ņemot vērā Reglamenta 144. panta 5. punktu un 132. panta 4. punktu,
A.	tā kā 2023. gadā Irānā tika izpildīts nāvessods vairāk nekā 800 cilvēkiem, kas ir lielākais rādītājs kopš 2015. gada, un vairāk nekā 500 protestētāju tika nogalināti, apspiežot kustību “Sieviete, dzīvība, brīvība”; tā kā tas nesamērīgi skar minoritātes;
B.	tā kā pārsūdzība pret Mohammad Ghobadlou, 23 gadus vecam vīrietim ar intelektuālās attīstības traucējumiem, piespriesto nāvessodu tika noraidīta 2024. gada 23. janvārī un viņam tika izpildīts nāvessods; tā kā tiek apgalvots, ka netaisnīgā tiesas procesa laikā ir viņš ir spīdzināts, un tiesas process ir noticis slepenībā;
C.	tā kā UNHRC ziņoja, ka 2024. gada janvārī nāvessods tika izpildīts vismaz 54 cilvēkiem; tā kā saskaņā ar organizācijas Human Rights Watch sniegto informāciju vismaz 11 ieslodzītajiem, tostarp Anwar Khezri, Kamran Sheikheh un Khosrow Basharat, šobrīd draud tūlītēja nāvessoda izpilde;
D.	tā kā Irāna regulāri izmanto ķīlnieku diplomātiju kā ārpolitikas instrumentu,
1.	stingri nosoda miermīlīgiem demonstrantiem, tostarp Mohammad Ghobadlou, Irānā izpildīto nāvessodu; nosoda to, ka režīms plaši izmanto nāvessodu, lai iebiedētu sabiedrību un izskaustu pretestību; uzsver, ka to var uzskatīt par valsts sankcionēta nogalināšanu; mudina Irānu aizstāt visus piespriestos nāvessodus ar mīkstāku sodu un pilnībā atcelt nāvessodu; atkārtoti stingri iebilst pret nāvessodu vienmēr un visos apstākļos; pilnībā atbalsta nāvessoda atcelšanas kampaņu, ko uzsāka ieslodzītais Nobela Miera prēmijas laureāts Narges Mohammadi; atkārtoti pauž pastāvīgu atbalstu kustībai “Sieviete, dzīvība, brīvība” Irānā;
2.	prasa bez nosacījumiem un nekavējoties atbrīvot visus patvaļīgi uz nāvi notiesātos un visus pārliecības dēļ ieslodzītos, tostarp ES valstspiederīgos, jo īpaši Ahmadreza Djalali un Johan Floderus;
3.	aicina izstrādāt jaunu un vērienīgu ES stratēģiju attiecībā uz Irānu, tostarp vēršoties pret tās ķīlnieku diplomātiju;
4.	atkārtoti aicina Padomi pasludināt IRGC par teroristu organizāciju un piemērot papildu ES sankcijas amatpersonām un vienībām, kas iesaistītas nopietnos cilvēktiesību pārkāpumos, tostarp augstākajam garīgajam līderim, prezidentam un ģenerālprokuroram;
5.	atkārtoti nosoda Irānas īstenotās brutālās represijas pret miermīlīgiem protestētājiem, jo īpaši sievietēm un minoritātēm; prasa veikt objektīvu, neatkarīgu un pārredzamu izmeklēšanu par iespējamiem cilvēktiesību pārkāpumiem pret protestētājiem;
6.	aicina Irānu nodrošināt likumā paredzēto kārtību; pauž nosodījumu par šausminošajiem ieslodzījuma apstākļiem, plaši izplatīto spīdzināšanas, tostarp seksuālās vardarbības, izmantošanu un medicīniskās aprūpes un juridiskās pārstāvības nepieejamību;
7.	mudina dalībvalstis saskaņā ar ES pamatnostādnēm par cilvēktiesību aizstāvjiem uzraudzīt tiesas procesus un organizēt apmeklējumus cietumos, kuros tiek turēti pārliecības dēļ ieslodzītie, tostarp ES valstspiederīgie;
8.	aicina dalībvalstis, tostarp saskaņā ar vispārējo jurisdikciju, sākt kriminālizmeklēšanu pret amatpersonām, kas ir atbildīgas par nopietniem cilvēktiesību pārkāpumiem;
9.	mudina Komisiju palielināt tehnisko un budžeta atbalstu spēcīgai un neatkarīgai Irānas pilsoniskajai sabiedrībai; aicina dalībvalstis atvieglot vīzu, patvēruma un ārkārtas dotāciju piešķiršanu personām, kuras ir spiestas bēgt no Irānas;
10.	aicina dalībvalstis gaidāmajā ANO Cilvēktiesību padomes sesijā atbalstīt ANO īpašā referenta Irānas jautājumos un neatkarīgās starptautiskās faktu vākšanas misijas pilnvaru atjaunošanu;
[bookmark: TextBodyEnd]11.	uzdod priekšsēdētājai šo rezolūciju nosūtīt Padomei, Komisijai, Savienības Augstajam pārstāvim ārlietās un drošības politikas jautājumos un Komisijas priekšsēdētājas vietniekam un Irānas iestādēm.



image1.png




